_:n736b262d09ec4db7a5f69713aaba721exb0
<http://schema.org/articleBody>
"نن ټکی اسیا (شنبه، مرغومی ۱۲مه، ۱۳۹۴ ل): د طالبانو د یو مخکښ مشر ملا سید محمد حقاني چې د طالبانو په وخت د اسلامي امارت د اطلاعاتو او کلتور رئیس، د بهرنیو چارو د وزرات مرستیال، په پاکستان کې د افغانستان سفیر او وروسته ډیره موده د چارو د ادارې لوی رئیس او د وزیرانو د شوری منشي پاته شوی و، نن د شنبې په سهار د خپلي ور پيښي ناروغۍ له امله وفات سو.\r\n\r\nملا سید محمد حقاني د طالبانو په اوسني تشکیل کې د فرهنګي کمیسون مرستیال دنده په غاړه لرله.\r\n\r\nملا سید محمد حقاني په قوم اڅکزی او د کندهار ولایت د ښار اوسیدونکی و، طالبانو ته نیژدې سرچینې د نوموړي په اړه وايي چې یو ښه مدبر او په خبره پوه کس وو، چې د ښه ادارې تر څنګ یې د افغانستان په تاریخي او سیاسي چارو کې ډیره مطالعه لرله.\r\n\r\nد نوموړي په اړه ویل کیږي چې په دې وروستیو کې د طالبانو د صف په متحد ساتلو کې فعاله رول لرلی وو، او په همدې موخه یې د هیواد دننه او بهر د طالبانو د پخوانیو او اوسنیو مشرانو، قومندانانو او جنګیالیو سره د اړیکو لپاره مختلفو سیمو ته سفرونه کول.\r\n\r\nملا سید محمد حقاني په دې وروستیو کې د پاکستان د خیبر پښتونخوا ولایت ته په سفر تللی وو، چې هلته د سفر په مهال په ناڅاپي توګه د سینې په مرض اخته شو، یوه اونۍ یي ناجوړۍ دوام وکړ د جمعې ورځې له سهاره يي تنفس په ټپه ودرېد او د ماشین په واسطه ورته اکسیجن ورکول کیده تر دې چې د شنبې په سهار یي د پيښور په یوه روغتون کې ساه ورکړه.\r\n\r\nد نوموړي د جنازې لمونځ په چمن ښارګوټي کې اداء کیږي خو تراوسه یي دقیق وخت نه دی ښودل شوی.\r\n\r\n"
<https://www.nunn.asia/62092/%D8%AF-%D8%B7%D8%A7%D9%84%D8%A8%D8%A7%D9%86%D9%88-%DB%8C%D9%88-%D8%AC%DA%AB%D9%BE%D9%88%DA%93%DB%8C-%D9%85%D8%B4%D8%B1-%D8%AF-%D9%88%D8%B1%D9%BE%D9%8A%DA%9A%D9%8A-%D9%86%D8%A7%D8%B1%D9%88%D8%BA%DB%8D/>